নতুন সরকার গঠনের পরেই পুলিসে ব্যাপক রদবদল হতে চলেছে। নির্বাচন কমিশনের নির্দেশে অপসারিত আইপিএসদের  গুরুত্বপূর্ণ পদেই ফেরার ইঙ্গিত মিলেছে। কলকাতা পুলিসের কমিশনার নিয়েও চলছে জোর জল্পনা।
 ওয়েব ডেস্ক : নতুন সরকার গঠনের পরেই পুলিসে ব্যাপক রদবদল হতে চলেছে। নির্বাচন কমিশনের নির্দেশে অপসারিত আইপিএসদের  গুরুত্বপূর্ণ পদেই ফেরার ইঙ্গিত মিলেছে। কলকাতা পুলিসের কমিশনার নিয়েও চলছে জোর জল্পনা। ভোট পর্ব শেষ। রেজাল্ট আউটের পরেই শুরু হয়ে গেছে নতুন করে  প্রশাসনিক রদবদলের চিন্তাভাবনা। নতুন সরকার শপথ নেওয়ার কয়েকদিনের মধ্যেই নিযুক্ত হবেন  রাজ্য পুলিসের নতুন DG। বর্তমান DG জি এম পি রেড্ডি অবসর নিচ্ছেন। প্রশ্ন উঠছে রেড্ডির পরিবর্তে কে হচ্ছেন নতুন DG। DG পদের দাবিদার হিসাবে উঠে আসছে বর্তমান (DG IG) রাজ কানোজিয়ার নাম। উঠে আসছে (DG CID) সুরজিত করপুরকায়স্থের নামও। সূত্রের খবর, ডিজি পদের দাবিদার হিসাবে কিছুটা এগিয়ে রয়েছেন সুরজিত করপুরকায়স্থ। ডিজি নিয়োগের প্রক্রিয়া ইতিমধ্যেই শুরু হয়ে গেছে। পাশাপাশি নির্বাচনের আগে কমিশনের নির্দেশে যে IPS-রা অপসারিত হয়েছিলেন, তাদের কোথায় ফেরানো হবে তা নিয়েও শুরু হয়ে গেছে প্রশাসনের শীর্ষস্তরে আলোচনা। সূত্রের খবর, এপ্রসঙ্গেই উঠে আসে কলকাতার নগরপাল বিষয়টিও। দায়িত্ব পাওয়ার আড়াই মাসের মধ্যে কমিশনের নির্দেশে সরতে হয় রাজীব কুমারকে। বিষয়টি নিয়ে যথেষ্টই অসন্তোষ প্রকাশ করেন মুখ্যমন্ত্রী। বৃহস্পতিবার শাসকদলের বিপুল জয়ের পরেই মুখ্যমন্ত্রীর বাসভবনে দেখা যায় প্রাক্তন নগরপাল রাজীব কুমার ও বর্তমান কমিশনার সৌমেন মিত্রকে। দুজনেই বিষয়টিকে সৌজন্য সাক্ষাতকার বললেও, সূত্রের খবর, নগরপাল নাকি হচ্ছেন রাজীব? রাজীব কুমারকে কমিশনার পদেই ফেরানোর প্রস্তাব দেওয়া হয়। যদিও জানা যাচ্ছে, রাজীব কুমার পুরনো পদে ফিরতে রাজি নন। তাই কলকাতার নগরপাল আদৌ পরিবর্তন করা হবে কিনা তানিয়ে তৈরি হয়েছে অনিশ্চয়তা। তবে উপনগরপালের বদলির সম্ভাবনা রয়েছে। ভোটের আগে ও ভোটের দিন কলকাতার অন্তত চারজন উপনগরপালের আচরণ নিয়ে একাধিক অভিযোগ পৌঁছেছে মুখ্যমন্ত্রীর কাছে। সেই চার উপনগরপালের অবিলম্বে বদলির সম্ভাবনা রয়েছে। রাজীব কুমার ছাড়াও যে সমস্ত IPS অফিসারকে অপসারণ করেছিল কমিশন,তাদের গুরুত্বপূর্ণ পদে ফিরিয়ে আনার সিদ্ধান্ত প্রায় পাকা। এরকমই একজন বারাকপুরের কমিশনারের দায়িত্ব পেতে পারেন বলে IPS মহলে খবর। কলকাতার শুধু চার উপনগরপালই নন, কলকাতার কয়েকটি থানার OC-ও পদ হারাতে পারেন শাসকদলের কয়েকজন নেতা মন্ত্রীর রোষে।